
Béranyaság, dajkaanyaság megítélése Magyarországon

Kulcsszavak: Pótanyaság; gyermekvállalás; családtervezés; dajkaterhesség; meddőség
A magyar demográfiai helyzet, a csökkenő születésszám és a fogantatási nehézséggel élők egyre nagyobb száma tették aktuálissá a béranyaság, dajkaanyaság témájának vizsgálatát. Kutatásomban meg kívántam vizsgálni a magyar lakosság hozzáállását a pótanyaság témaköréhez. Arra kerestem a választ, hogy mennyire elfogadók az általam megkérdezettek a béranyasággal, dajkaanyasággal kapcsolatban amennyiben őket, vagy közvetlen hozzátartozójukat érinti a kérdés.
Két kérdőív segítségével megkérdeztem az általános populáció tagjait és a fogantatási nehézséggel élőket. Az általános populációból 305, míg a fogantatási nehézséggel élők közül 51 kérdőív válaszait dolgoztam fel. A kérdőívek a demográfiai kérdéseken túl Likert skálát, feleletválasztós, zárt és nyitott kérdéseket is tartalmaztak, A kérdőívek mindkét csoportban megegyező, ugyanakkor külön-külön is értékelhető kérdéseket tartalmaztak. Az eredményeim kiértékelésekor leíró statisztikai eljárásokat és Khi-négyzet próbát alkalmaztam.
A megkérdezettek kis százalékában voltak elutasítók a béranyaság, dajkaanyasággal kapcsolatosan. Mutatkozott különbség abban a tekintetben a két csoport válaszadói között, hogy milyen élethelyzetben és milyen indokkal engedélyeznék a pótanyaság valamelyik formáját. az azt igénylőknek. A fogantatási nehézséggel élők inkább béranya, mint dajkaanya segítségével vállalnának gyermeket, ha engedélyeznék Magyarországon. Az általános populáció tagjai közül is voltak, akik vállalnák, hogy dajkaanyák, és/vagy béranyák legyenek valaki számára. Khi-négyzet próbával sikerült szignifikáns kapcsolatot igazolni az iskolai végzettség és a béranyaság, dajkaanyaság között.
A kutatásom szerint Magyarországon nyitottak a változásra, elfogadók a pótanyaság bevezetésével kapcsolatosan, és a fogantatási nehézséggel élő párok részéről is érdeklődés mutatkozott a törvényes lehetőségek iránt. Amennyiben a dajkaanyaság/béranyaság alaposan átgondolt, pontosan kidolgozott szabályok mentén bevezetésre kerülne, a magyar párok már nem kényszerülnének külföldön igénybe venni a más országok által nyújtott lehetőségeket, ahogyan most teszik. A külföldi tapasztalatokat figyelembe véve, pontosan behatárolt, alaposan kidolgozott, jogi védelemmel és biztos garanciákkal ellátott szabályok segítségével hazánkban is kialakulhatna egy jól működő egységes rendszer.



